I andet liveshow skal 26-årige Kristoffer Lundholm synge 'Vi to' af Medina.

Nordjyden Kristoffer Lundholm er én af tre, der har formået at komme igennem X-factor-nåleøjet på Simon Kvamms hold. Han er vokset op i Tornby. Siden flyttede han sammen med sin familie til Frederikshavn, og nu er han bosiddende i Aalborg. I disse uger skal han fredag efter fredag brillere på live-tv. For en uge siden sang han sig videre fra første liveshow med 'Stråle – Tåre – Dråbe' af Hymns from Nineveh. Undervejs i sangen havde han sågar overskud til at tage sig et brusebad. Om overskuddet er lige så stort i aften, må tiden vise. 00'er-tema Her skal han indtage livescenen med 'Vi to' af Medina. - Jeg havde håbet på at få lov til at synge den, fortæller han til TV 2 . Temaet til aftenens show er musik fra 00-erne, og det falder i god smag hos artisten, der er med i ældrekategorien. - Det er virkelig noget musik, der ligger mit hjerte nært, siger Kristoffer Lundholm. Ifølge flere bettingfirmaer behøver sangeren ikke ryste i bukserne forud for aftenens liveshow. Både deltagerne Rosita, Henrik og Nambahlou er i højere grad spået til at stå for skud. Den 26-årige artist håber da også, at denne fredag ikke bliver hans sidste i tv-programmet. - Det er et kæmpe eventyr at være med i X Factor. Det er voldsomt og fedt, men jeg er glad for, at jeg ikke er 16 år, siger Kristoffer Lundholm til Kanal Frederikshavn. Se hvad de øvrige deltagere skal synge i aften klokken 20 Sidste år løb frederikshavneren Mads Moldt med sejren.